Сыт си адэ-анэм нобэ яхуэсщIэфар?
Экономикэмрэ правэмрэ щыхурагъаджэу Белгород дэт университетым и къудамэу Налшык щыIэм и студентхэм Анэхэм я дунейпсо махуэм ирихьэлIэу пшыхь къыхузэрагъэпэщат я анэхэмрэ езыгъаджэ бзылъхугъэхэмрэ.
Щоджэн Ахьмэд
Гугъуехьри гукъеуэри щIэхыщэу пщогъупщэж, анэм и псалъэ зэхэпхамэ. А гурыщIэр зыхэзымыщIа щыIэу си фIэщ хъуркъым. ДыщыцIыкIуми балигъ дыхъуа нэужьи дэ анэм и чэнджэщ дыхуэмыныкъуэу зэи къэхъуркъым. ЦIыху псоми захуэзгъазэ хъуну щытамэ, сэ абыхэм селъэIунут я анэхэм гулъытэ хуащIыну, я гур хамыгъэщIыну.
«…Жьэгу мафIэм хуэдэщ анэ лъагъуныгъэр. ЩIыIэм ущисым дежщ ар къыщыплъыхъуэр». Мы усэ сатырхэр зей Ацкъан Руслан нэхъ тэмэму къиIуэтагъэнущ сэ жысIэну сызыхуейр.
НыбжьыщыIэхэм я егъэджакIуэ, педагогикэ щIэныгъэхэм я кандидат Шурдым (ХьэфIыцIэ) Эльмирэ гъэсэныгъэ и лъэныкъуэкIэ щIэблэм ядригъэкIуэкI лэжьыгъэм щыщт иджыблагъэ къызэригъэпэщари. ЩIалэгъуалэм утыку щыжаIа усэхэмрэ уэрэдхэмрэ зыхуэгъэзар анэ лъапIэхэрт. ЕджакIуэхэм жаIэр гурэ псэкIэ зэрызыхащIэр нэрылъагъут.
Пшыхьым кърагъэблэгъа я анэхэм фIыщIэ псалъэкIэ зыхуагъэзэн хуей щыхъум, я гур къызэфIэнэу утыкум икIыжаи, гузавэу зи псалъэхэр зыщыгъупщэжаи абыхэм къахэкIащ. Ауэ КIуэкIуэ Дианэ, Лыджыдэ Артур, Мокаев Аслъэн, Зэшэз Даринэ, Къардэн Каринэ, Ерыжокъуэ Залинэ, Абазэ Юлианнэ сымэ я концерт цIыкIур зигу дэмыхьа а пэшым щIэсакъым.
Анэм теухуа уэрэдхэр ди студентхэм ягъэзащIэу щызэхэсхым, пэжыр жысIэмэ, гум ехуэбылIэу седэIуащ, апхуэдэ зэфIэкIхэр къазэрыкъуэкIари си гуапэ дыдэ хъуащ, къыхигъэщащ еджапIэм и унафэщI Щоджэн Ахьмэд. Анэхэм сохъуэхъу сыт щыгъуи фи бынхэм фагъэгуфIэну, фагъэгушхуэну. Апхуэдэуи сыхуейт зэпымыууэ пщIэ хуащIу щIалэгъуалэр я анэхэм якъуэтыну, махуэ дгъэлъапIэм и мыхьэнэр псэкIэ зыхащIэну. ЦIыху гъащIэр езыр гугъущ икIи псынщIэу еух. Аращи, махуэ къэс дызэупщIыжыпхъэщ: «Сыт си адэанэм нобэ яхуэсщIэфар? Я гуапэ сщIа? ЗыгуэркIэ секъуэншэкIа?» жытIэу. Дэтхэнэ адэанэри щынасыпыфIэр и быныр зыхуей хуэзауэ къилъытэмэщ. Адэанэри дэри дызыгъэгушхуэн щIэблэ дыщымыщIэну сынывохъуэхъу.
БАГЪЭТЫР Луизэ.
Сурэтыр Къарей Элинэ трихащ.
